**Cyngor i reolwyr gofal cymdeithasol ar gyfweliadau ffôn a fideo yn ystod Covid-19 – Canllawiau wedi eu datblygu gan Neil Eastwood** [**https://www.findandkeepthebest.com/**](https://www.findandkeepthebest.com/)

Mae Covid-19 wedi gorfodi llawer iawn o newidiadau arnom mewn amser byr ac un o'r rhain yw ynysu cymdeithasol. O'r herwydd, ni allwn mwyach gynnal cyfweliadau wyneb yn wyneb, a ninnau mewn gwirionedd angen gwneud mwy o hyn nag erioed, gyda llawer o bobl newydd yn cael eu recriwtio i'r sector gofal i helpu i ymladd y firws. Yn ffodus, mae llawer o reolwyr gofal cymdeithasol yn gyfarwydd â chyfweld dros y ffôn fel rhan o'r broses recriwtio, er y byddai hyn fel arfer yn digwydd fel rhan o'r sgrinio cychwynnol nid fel prif gyfweliad. Er hynny, ychydig iawn fydd wedi cynnal cyfweliad fideo byw, ac o brofiad fy sector i, dim ond darparwyr gofal byw-mewn oedd yn defnyddio'r dull hwn wrth recriwtio o dramor.

Wrth gwrs, wrth i reolwyr recriwtio geisio parhau i weithio gyda mesurau ynysu cymdeithasol yn eu lle, yn sydyn iawn mae'r cyfweliad fideo wedi dod yn bwysicach. Mae dros hanner y rheolwyr wnaeth ymateb i arolwg diweddar, yn holi am effaith y coronafirws ar arferion recriwtio, eisoes yn defnyddio neu'n bwriadu defnyddio cyfweliadau fideo byw. Ond gall cofleidio'r dechnoleg yma fod yn anodd iawn i'r cyfwelydd a'r cyfwelai, yn enwedig os ydynt yn anghyfarwydd â'r dechnoleg a / neu heb brofiad. Felly wrth i ni feddwl sut i fyw'r 'normal newydd', casglais ynghyd ychydig o gynghorion ar gyfer cynnal cyfweliadau ffôn a fideo llwyddiannus:

**Cael y gorau allan o gyfweliadau dros y ffôn**

Fel y soniais yn gynharach, bydd gan bob recriwtiwr gofal cymdeithasol brofiad o gyfweld dros y ffôn ond sgwrs fer ddi-gynllun (ac anffurfiol) yw hyn fel arfer i gadarnhau gofynion sylfaenol y swydd, fel mynediad at gar neu barodrwydd i weithio oriau anghymdeithasol, gan roi dyddiad y cyfweliad wyneb yn wyneb ar y diwedd. Oherwydd mai cwrdd wyneb yn wyneb oedd y cam nesaf bob tro, nid oedd erioed bwyslais mawr ar gael y gorau allan o'r alwad ffôn. Ond mae hynny nawr wedi newid! Byddwn yn argymell gwneud i'r alwad ffôn weithio'n galetach i chi, fel na fyddwch yn dychryn unrhyw ddarpar staff newydd i ffwrdd.

Dyma rai cynghorion i chi:

* Dylai fod gennych sgript neu dempled: dylai'r arddull fod yn sgwrsiol ond mae'n bwysig rhoi profiad tebyg i bawb a sicrhau nad ydych yn colli dim.
* Os cynlluniwyd yr alwad ymlaen llaw, dylech gadarnhau'r trefniadau drwy anfon tecst cyfeillgar: mae tecstio'n llawer mwy tebygol o gael ei ddarllen nag e-byst ac fel arfer yn llai ffurfiol neu frawychus.
* Dechreuwch drwy ofyn faint o amser sydd ganddynt i siarad a cheisio cadw at yr amser hwnnw: mae hyn yn dangos cwrteisi ac yn parchu eu hamser.
* Os na wnaethoch eisoes, dylech sicrhau bod gennych eu rhif ffôn rhag ofn i'r llinell gael ei gollwng!
* Y nod yw gwrando'r un faint â siarad. Sut y maen nhw'n swnio? Cyfeillgar? Brwdfrydig?
* Ceisiwch ofyn cwestiynau penagored am y tâl fel 'allwch chi fy atgoffa beth yw eich gofynion cyflog?': drwy beidio ag angori'r cwestiwn i'ch cyfraddau tâl yn syth, efallai y byddwch yn synnu o glywed y rhifau!
* Lle bwriedir cynnal cyfweliad fideo fel cam nesaf, eglurwch bydd fydd angen ei wneud a cheisio gwneud iddynt deimlo'n esmwyth. Lle bo hynny'n bosib, gadewch iddynt ddewis eu cyfrwng dewisol fel Skype, Google Hangouts neu WhatsApp.

**Cyngor ar gyfweliadau fideo byw**

Mae cyfweliad fideo byw'n opsiwn amlwg yn lle cyfweliad wyneb yn wyneb lle mae'n hollbwysig cadw at reolau ynysu cymdeithasol, ond gall fod yn frawychus i'r cyfwelai a'r cyfwelydd. Dyma rai ffyrdd syml o'i wneud yn llwyddiannus:

* Y rhwystr cyntaf i'w oresgyn yw sicrhau bod gennych chi a'r ymgeisydd dechnoleg yn ei lle ar gyfer cysylltu: mae cysylltiad da i'r we, gwe-gamera, meicroffon a seinyddion yn hanfodol. Lle gallwch wneud hynny, mae bob amser yn syniad da cynnal ffug-gyfweliad â chydweithiwr yn gyntaf, ac os yw galwad gyfrifiadurol yn amhosib, cynigiwch WhatsApp, FaceTime, Skype neu apiau tebyg ar ffôn symudol. Cofiwch roi cyfarwyddiadau clir ar sut i ymuno.
* Os bwriadwch ddefnyddio ffôn, peidiwch dal y ffôn yn ystod yr alwad: dylech ei osod yn lefel â'ch wyneb ar ben rhywbeth fel silff neu lyfrau, ac ystyried defnyddio BluTack (neu rywbeth tebyg) fel nad yw'n llithro o gwmpas.
* Cofiwch sicrhau bod gennych le tawel gyda digon o olau ar gyfer yr alwad: mae'n debyg y byddwch chi a'r ymgeisydd gartref o ystyried y cyfyngiadau presennol felly dylech oddef unrhyw aflonyddwch (e.e. gan blant).
* Gwiriwch ba enw defnyddiwr fydd yn dangos pan fyddwch yn galw: weithiau gall y rhan ddangos delwedd amhroffesiynol, felly byddai'n syniad da edrych ar eich manylion cofrestru a'ch enw defnyddiwr ymlaen llaw.
* Gwiriwch beth fydd yr ymgeisydd yn ei weld yn y cefndir y tu ôl i chi: dylech gael gwared ag unrhyw beth rhy bersonol neu a allai dynnu sylw a sicrhau ei fod yn edrych mor daclus a phroffesiynol â phosib.
* Cyn i'r alwad ddechrau, rhowch negeseuon atgoffa, rhybuddio neu donau canu ar ddull distaw.
* Meddyliwch am eich dillad: mae'n hawdd gwisgo'n fwy anffurfiol nag arfer ar ôl bod gartref am gyfnod estynedig o amser.
* Eich tasg gyntaf gyda'r alwad fydd gwneud i'r ymgeisydd deimlo'n esmwyth: felly cofiwch fân-sgwrsio ychydig i ddechrau. Dylech gydnabod fod hyn yn newydd i'r ddwy / ddau ohonoch a chadw tôn pethau'n sgwrsiol. Bydd llawer o ymgeiswyr gofal cymdeithasol heb gael cyfweliad ffurfiol ers tro byd, neu erioed efallai. Yr hyn sydd o'r diddordeb mwyaf i ni yw eu gwerthoedd, a dangosir hyn orau os nad yw pobl yn rhy nerfus!
* Cofiwch nodio a gwenu, a gwrando'n astud: mae'n anoddach i'r ymgeisydd synhwyro hyn os nad yw'n gyfweliad wyneb yn wyneb.
* Os yw'r ddeddfwriaeth yn gadael i chi gymeradwyo dogfennau ID drwy fideo, byddwch yn barod naill ai i gymryd sgrinlun neu recordio'r alwad.